Document ID: 31991R3514

ΚΑΝΟΝΙΣΜΟΣ (ΕΟΚ) αριθ. 3514/91 ΤΟΥ ΣΥΜΒΟΥΛΙΟΥ της 2ας Δεκεμβρίου 1991 για την τροποποίηση του κανονισμού (ΕΟΚ) αριθ. 450/89 σε ότι αφορά την προσαρμογή του οριστικού δασμού αντιντάμπινγκ στις εισαγωγές ουρίας, καταγωγής Σαουδικής Αραβίας, που επεβλήθη με τον κανονισμό (ΕΟΚ) αριθ. 3339/87
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1),
την πρόταση της Επιτροπής, που υποβλήθηκε μετά από διαβουλεύσεις στα πλαίσια της συμβουλευτικής επιτροπής, όπως προβλέπεται από τον ανωτέρω κανονισμό,
Εκτιμώντας:
ότι, με τον κανονισμό (ΕΟΚ) αριθ. 3339/87 (2), επεβλήθη δασμός αντιντάμπινγκ ύψους 40 % στις εισαγωγές ουρίας, καταγωγής Σαουδικής Αραβίας-
ότι, με τον κανονισμό (ΕΟΚ) αριθ. 450/89 (3), το ποσό του εν λόγω δασμού αντιντάμπινγκ, κατόπιν επανεξέτασης, μειώθηκε σε 12,8 %-
ότι το άρθρο 1 του κανονισμού (ΕΟΚ) αριθ. 3339/87 κηρύχθηκε άκυρο σε ό,τι αφορά την επιβολή δασμού αντιντάμπινγκ στους σαουδάραβες αιτούντες, με την απόφαση του Δικαστηρίου της 27ης Ιουνίου 1991 στην υπόθεση C-49/88-
ότι, υπ' αυτές τις συνθήκες, κρίνεται σκόπιμη η κατάργηση του δασμού αντιντάμπινγκ που επεβλήθη με τον κανονισμό (ΕΟΚ) αριθ. 450/89 στις εισαγωγές ουρίας, καταγωγής Σαουδικής Αραβίας, δεδομένου ότι τα γεγονότα που οδήγησαν στην έκδοση του κανονισμού (ΕΟΚ) αριθ. 3339/87, ο οποίος αποτελούσε το αντικείμενο της προαναφερθείσας απόφασης του Δικαστηρίου, στην υπόθεση C-49/88, δεν είχαν επανεξεταστεί, ουσιαστικά, κατά τη διάρκεια της έρευνας που κατέληξε στην έκδοση του κανονισμού (ΕΟΚ) αριθ. 450/89- ότι, επιπλέον, κρίνεται σκόπιμο να ληφθεί υπόψη το γεγονός ότι, από την αρχική έρευνα και μετά, οι σχετικές εισαγωγές στην Κοινότητα ήταν ασήμαντες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο δασμός αντιντάμπινγκ που είχε επιβληθεί με τον κανονισμό (ΕΟΚ) αριθ. 450/89 στις εισαγωγές ουρίας, καταγωγής Σαουδικής Αραβίας, καταργείται.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 25 Φεβρουαρίου 1989. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Δεκεμβρίου 1991.

Labels: 3
4
18
6